**Washington-monumentti** (engl. *Washington Monument*) on Yhdysvaltain ensimmäisen presidentin George Washingtonin mukaan nimetty suuri obeliski Washington D.C.:ssä lähellä National Mallin länsipäätä. Obeliskin suunnitteli arkkitehti Robert Mills 1840-luvulla. Päätös monumentin rakentamisesta tehtiin jo vuonna 1783, mutta sen rakentaminen aloitettiin vasta vuonna 1848. Sisällissodan ja projektin talousvaikeuksien vuoksi monumentti saatiin lopulta valmiiksi 6. joulukuuta 1884. Virallisesti se avattiin vasta vuonna 1888. Monumentin kokonaismassa on noin 90 000 tonnia ja sen sivun pituus juurella on 16,764 metriä. 169,294 metriä korkea monumentti on edelleen maailman korkein kivirakennelma. Valmistuttuaan se oli muutaman vuoden ajan myös maailman korkein rakennus, kunnes Eiffelin torni valmistui vuonna 1889. Monumentti on Washington DC:n korkein rakennus. Vuodesta 1910 voimassa ollut laki kieltää yli 39,6 metrin korkuisten rakennusten rakentamisen kaupunkiin, muutamaa poikkeusta lukuun ottamatta.

Obeliskin rakentamiseen käytettiin 36 000 graniitista, marmorista ja gneissistä hakattua palaa. Lahjoituksena saadut palat tulivat niin muilta osavaltioilta, yrityksiltä kuin eri organisaatioiltakin. Eräs kiistanalaisin osa – marmoripaasi – tuli lahjoituksena paavi Pius IX:ltä. Lahjoitus ei kuitenkaan miellyttänyt katolista kirkkoa vastustaneita piirejä. Know Nothing -nimisen poliittisen liikkeen jäsenet varastivat paaden ja osaksi monumenttia se päästiin asentamaan vasta vuonna 1983. Monumentin vanhassa portaikossa on 897 askelmaa ja 50 tasannetta. Huipulle pääsee myös hissillä. Alkuperäiseltä höyryhissiltä nousuun kului 20 minuuttia. Nykyinen, vuonna 1998 asennettu hissi nousee huipulle 70 sekunnissa.

P. H. McLaughlin asettaa paikalleen obeliskin alumiinisen kärjen vuonna 1884.
Kartta1 Washington-monumentti, 2 Valkoinen talo, 3 Lincolnin muistomerkki, 4 Jeffersonin muistomerkki, 5 Kongressitalo
Obeliskin huipulla on 5,6 tuumaa (14 cm) leveä ja 8,9 tuumaa (23 cm) korkea, sadan unssin (2,85 kg) painoinen alumiinista valettu kartio. Kappale oli tuolloin (1884) raskain puhtaasta alumiinista valmistettu esine. Tuohon aikaan alumiini oli yhtä arvokasta kuin hopea. Kuitenkin vain kaksi vuotta myöhemmin kemistit Charles Martin Hall ja Paul Héroult kehittivät yksinkertaisemman keinon tuottaa alumiinia, ja kärkikartio "menetti arvonsa". Alumiiniseen kärkeen on kaiverrettu suunnittelijoiden nimet. Kärjen itäpuolelle on kaiverrettu latinankielinen fraasi *Laus Deo* ("Kunnia Jumalalle").

Washington-monumentti Lincolnin muistomerkiltä katsottuna.
Virginian ja Washingtonin alueella 23. elokuuta 2011 sattunut 5,8 momenttimagnitudin maanjäristys vaurioitti obeliskia, ja se oli turvallisuussyistä suljettuna yleisöltä siitä lähtien. Korjaustyöt saatiin päätökseen keväällä 2014 ja monumentti avattiin yleisölle. Monumentti jouduttiin sulkemaan uudestaan elokuussa 2016 hissiremontin ja turvallisuuspäivitysten vuoksi, ja se oli suljettuna syyskuuhun 2019 saakka.

Kuvia
-----

* Huipulta.Huipulta.
* Näkymä monumentilta kongressitalon suuntaan.Näkymä monumentilta kongressitalon suuntaan.
* Valkoisen talon suuntaan.Valkoisen talon suuntaan.
* Lincolnin muistomerkin suuntaan.Lincolnin muistomerkin suuntaan.
* Jeffersonin muistomerkin suuntaan.Jeffersonin muistomerkin suuntaan.

Lähteet
-------

1. 1 2  *Tieteen kuvalehti Historia* 18/2013, s. 76.
2. ↑  Washington Monument National Park Service. Viitattu 28.4.2012. (englanniksi)
3. ↑  Washington Monument *Encyclopædia Britannica*. Viitattu 29.10.2017. (englanniksi)
4. ↑  House passes modest modification to D.C.’s Height Act *The Washington Times*.  28.4.2014. Viitattu 12.5.2014. (englanniksi)
5. ↑  Washington Monument Finds Additional Cracks National Park Service. Viitattu 1.3.2020. (englanniksi)
6. ↑  Washington-monumentti avataan kolmen vuoden korjausurakan jälkeen *Yle Uutiset*.  12.5.2014. Viitattu 12.5.2014.
7. ↑  Kyle Balluck: Washington Monument reopening delayed by possible soil contamination *TheHill*.  15.4.2019. Viitattu 1.3.2020. (englanniksi)
8. ↑  Guide to Visiting the Reopened Washington Monument *Washington.org*.  15.3.2016. Viitattu 1.3.2020. (englanniksi)

Aiheesta muualla
----------------

* Kuvia tai muita tiedostoja aiheesta **Washington-monumentti** Wikimedia Commonsissa